Kusfynbos en -renosterveld

Die kusfynbos en -renosterveld is 'n WWF-ekostreek van Suid-Afrika, wat byna geheel en al in die Wes-Kaap geleë is. Net 'n klein gedeelte daarvan lê in die Oos-Kaap.

Hierdie ekostreek is dié deel van die Kaapse floraryk wat op ongeveer 300 m hoogte lê en dit kan aan die kus, maar ook in lae gebiede tussen die berge gevind word. Die plantegroei op die berge is verskillend en behoort gewoonlik tot die bergfynbos en -renosterveld-ekostreek. Min het oorgebly van die kusfynbos en veral die renosterveld, ongeveer 4% is steeds min of meer ongeskonde. Die bergplantegroei is beter beskerm.

Veldbrande speel 'n groot rol in hierdie streek. Neerslae val gewoonlik in die winter en is 200 mm tot 250 mm aan die sukkulente Karoo se kant, maar die meeste streke kry ongeveer 300 - 750 mm per jaar. Die temperatuur is matig. Dit word selde warmer as 30° C en dit vries ook min.

Die onvrugbare sanderige grond word deur 'n enorme rykdom aan endemiese plante gekenmerk, waaronder die protea-spesies moontlik die bekendste is, maar daar is ook vygies of geofiete. Die fauna is minder skouspelagtig, veral onder soogdiere, maar daar is byvoorbeeld 109 reptielspesies waarvan 19 endemies is. Daar word ook 6 endemiese voëlspesies in die kus- en bergfynbos aangetref:

 Rooiborsruigtesanger (Bradypterus victorini)
 Kaapse berglyster (Chaetops frenatus)
 Kaapse suikervoël (Promerops cafer)
 Kaapse pietjiekanarie (Crithagra totta)
 Kaapse fisant (Francolinus capensis) 
 Oranjeborssuikerbekkie (Anthobaphes violacea)

Verwysings 

Ekostreke van Suid-Afrika